Ego Henricus Dei gratia Eduensis episcopus noticie tam modernorum quam posterorum tradere curavi pactum de territorio Destanni quod inter se iniere monachi Cistercii et monachi Vergiaci et in presentia nostra relatum cognovere. Tradiderunt siquidem monachis Cistercii in perpetuum possidendum monachi Vergiaci ipsum territorium de Desten quicquid in eo sui iuris erat in terris cultis et incultis, nemoribus, pratis, aquis, decimis et in cunctis rebus que ibi possederant nichil sibi omino retinentes preter ligna ad vasa sua et proprias domos Vergeii edificandas et famulorum suorum illorum tantum qui cotidianas prebendas in domo eorum accipiunt. Monachi vero Cistercii monachis Vergeii dederunt in introitu rei LXXX libras et C agnos et XXV solidos ad procurationem unius prandii monachorum et annuatim reddent XL sextarios annone ad mensuram Divionis que tunc temporis erat medietatem frumenti et medietatem ordei talis scilicet quale ipsa terra portaverit. Hic census infra XV dies post octabas Pasche reddetur sed si eum Vergiacenses non requisierint aut accipere noluerint Cistercienses immunes erunt a culpa. Porro de prefato territorio de Desten sicut prior Vergiaci Johannes apud Sedelocum Robertum priorem Cistercii per quasdam litteras investivit in presentia nostra IIII idus maii sic iterum ipse prior Johannes apud Belnam investivit me et ego mox abbatem Cistercii Gillebertum iussu et voluntate ipsius investivi per istam cartam et hec omnia que facta sunt concessi et sigillo nostro munivi. Preterea concessi et dedi fratribus et amicis nostris Cistercii altare et ecclesiam de Desten ut cum omni libertate faciant grangiam suam in perpetuum et per hanc eandem cartam investivi Gillebertum abbatem Cistercii. Ipsi vero post obitum meum facient anniversarium meum. Huius rei testes sunt : Petrus episcopus Cabilonis, Villelmus abbas de Firmitate, Vichardus abbas de Maceriis, Aldebertus decanus Sedeloci, Robertus archipresbiter Cabilonis, Gauterius archipresbiter Eduensis, Hugo dapifer episcopi Eduensis, Renerius de Monrevel, Fromundus Rufus clericus Cabilonis, Guido decanus de Fange, Gillebertus presbiter de Beignox, Robertus de Tollon qui hanc cartam sigillavit, Seguinus monachus de Firmitate, Lebaudus monachus de Maceriis, Arnaudus cellerarius Cistercii, Petrus monachus Cistercii. Anno ab Incarnatione Domini M C LXIIII facta sunt hec et scripta.